“ก.ดิจิทัลฯ” เปิดตัวแอปฯ “ไทยชนะ” แก้ปัญหาลืมเช็กเอาท์ แอนดรอยด์ โหลดได้บ่ายนี้!
"กระทรวงดิจิทัลฯ" เปิดตัวแอปฯ "ไทยชนะ" แก้ปัญหาลืมเช็กเอาท์-กรอกเบอร์โทร.ผิด ระบบแอนดรอยด์ โหลดได้บ่ายนี้ ios รออีกวันสองวัน! 
"กระทรวงดิจิทัลฯ" เปิดตัวแอปฯ "ไทยชนะ" แก้ปัญหาลืมเช็กเอาท์-กรอกเบอร์โทร.ผิด ระบบแอนดรอยด์ โหลดได้บ่ายนี้ ios รออีกวันสองวัน!
28 พ.ค. 2563

นพ.พลวรรธน์ วิทูรกลชิต ผู้ตรวจราชการกระทรวงดิจิทัลเพื่อเศรษฐกิจและสังคม (ดีอีเอส) ในฐานะรองหัวหน้าศูนย์ปฏิบัติการด้านข้อมูลมาตรการแก้ไขปัญหาโรคติดเชื้อไวรัสโคโรนา 2019 (ศบค.) แถลงว่า ขณะนี้แพลตฟอร์ม “ไทยชนะ” ได้ถูกพัฒนารูปแบบเป็นแอปพลิเคชัน “ไทยชนะ” (Thaichana) แล้ว
ทั้งนี้ เพื่อแก้ปัญหาแก้ปัญหาการลืมเช็กเอ้าท์ รวมถึงสามารถใช้ประเมินร้านค้าได้อย่างรวดเร็วอีกด้วย อีกทั้งยังป้องกัน QR Code ปลอม และป้องกันการกรอกเบอร์โทรศัพท์ผิดด้วย
สำหรับขั้นตอนการใช้แอปพลิเคชัน “ไทยชนะ” สามารถติดตั้งด้วยระบบปฏิบัติการมือถือ ระบบปฏิบัติการ Android เวอร์ชั่น 5.0 ขึ้นไป โดยเปิดให้ดาวน์โหลดได้ตั้งแต่ในช่วงบ่ายของวันนี้ (28 พ.ค.63)​ ขณะที่ระบบปฏิบัติการ iOS ก็ต้องเป็นเวอร์ชั่น 9 ขึ้นไป โดยจะดาวน์โหลดได้ช้ากว่า หรือประมาณช่วงวันเสาร์หรือวันอาทิตย์นี้
“ย้ำว่าไม่มีการส่ง SMS ให้ดาวน์โหลด แต่การดาวน์โหลด เข้าไปใน Play Store สำหรับระบบแอนดรอย์ หรือ App Store สำหรับแอปเปิ้ลเท่านั้น”
ในส่วนของการลงทะเบียน ป้องกันการกรอกเบอร์โทร.ผิด จะได้รับเลข OTP 6 หลัก เพื่อนำมากรอกยืนยันการลงทะเบียน
การเช็กอิน เมื่อสแกน ระบบจะทำการเช็กอินให้โดยอัตโนมัติ และแสดงเมนูว่าได้ทำการเช็กอินร้านหรือกิจกรรมใดไปบ้าง
ส่วนการเช็กเอ้าท์ มี 2 รูปแบบ คือการสแกนเพื่อเช็กเอ้าท์อัตโนมัติ หรือสามารถเปิดดูรายละเอียดและทำการเช็กเอ้าท์ภายหลังได้
การประเมินกิจการ/กิจกรรม โดยเปลี่ยนเป็นรูปภาพเพื่อความสะดวกและรวดเร็วยิ่งขึ้น หรือสามารถจะเลือกเช็กเอ้าท์โดยไม่ประเมินได้เช่นกัน
นอกจากนี้ การค้นหาร้านในแอปพลิเคชั่นจะง่ายกว่าเดิมและสามารถเชื่อมต่อกับระบบนำทางด้วย ทั้งนี้ ผู้ประกอบการสามารถเปลี่ยนมาใช้แอปพลิเคชั่น “ไทยชนะ” โดยใช้ QR Code เดิมได้ ซึ่งเป็นการพัฒนาเพื่อให้การใช้งานมีความสะดวกยิ่งขึ้น
    “ฝากประชาชนนอกจากเช็คอินและเช็คเอาท์แล้ว ขอให้ช่วยประเมินมาตรการ 5 ข้อ ของ ศบค.ในกิจการและกิจกรรมที่ท่านใช้บริการ ซึ่งจะทำมาตรการผ่อนคลายระยะที่ 3 และระยะที่ 4 เป็นไปได้” นพ.พลวรรธน์ กล่าว